CELEX: 62020TN0666
Language: sl
Date: 2020-11-06 00:00:00
Title: Zadeva T-666/20: Tožba, vložena 6. novembra 2020 – Thunus in drugi/EIB

25.1.2021   
            
            
               SL
            
            
               Uradni list Evropske unije
            
            
               C 28/54
            
         
      Tožba, vložena 6. novembra 2020 – Thunus in drugi/EIB
      (Zadeva T-666/20)
      (2021/C 28/84)
      Jezik postopka: francoščina
      
         Stranke
      
      
         Tožeče stranke: Vincent Thunus (Contern, Luksemburg) in pet drugih tožečih strank (zastopnik: L. Levi, odvetnik)
      
         Tožena stranka: Evropska investicijska banka
      
         Predlog
      
      Tožeče stranke Splošnemu sodišču predlagajo, naj:
      
                  —
               
               
                  ugotovi, da je tožba dopustna in utemeljena, vključno z ugovorom nezakonitosti, ki je naveden v tožbi;
               
            zaradi česar naj:
      
                  —
               
               
                  razglasi za ničen sklep, vsebovan v plačilnih listih tožečih strank za marec 2020, s katerim je bila letna prilagoditev osnovne plače za leto 2020 od 1. januarja 2020 določena v višini 0,7 %, in zato razglasi za nične podobne sklepe, vsebovane v kasnejših plačilnih listih,
               
            
                  —
               
               
                  toženi stranki posledično naloži
                  
                              —
                           
                           
                              plačilo odškodnine za premoženjsko škodo, ki izhaja (i) iz vsote plač, ki bi bila izplačana, če bi se uporabila letna prilagoditev za leto 2020, to je povišanje za 1 %, za obdobje od 1. januarja 2020 do 31. decembra 2020, (ii) iz vsote plač na podlagi odločitve, da se za leto 2020 za plače, ki bodo izplačane od januarja 2020, uporabi letna prilagoditev v višini 0,7 %, in (iii) iz zamudnih obresti na vsoto plač, do popolnega poplačila dolgovanih zneskov, pri čemer je treba obrestno mero zamudnih obresti izračunati na podlagi obrestne mere, ki jo je Evropska centralna banka za zadevno obdobje določila za operacije glavnega refinanciranja, povečane za tri odstotne točke;
                           
                        
            
                  —
               
               
                  po potrebi toženi stranki, če tega ne bo storila sama, v okviru ukrepov procesnega vodstva odredi, naj predloži naslednje dokumente:
                  
                              —
                           
                           
                              poročilo pododbora za plače svetu direktorjev iz decembra 2019,
                           
                        
                              —
                           
                           
                              dopis kadrovskega oddelka upravnemu odboru z dne 19. novembra 2019, ki vsebuje spremenjeno različico letnega poročila o prejemkih (CS-PERS/HRPLC/RRP/2019-030/BAHVBA) in različico letnega poročila o prejemkih, kot je bilo posredovano svetu direktorjev,
                           
                        
                              —
                           
                           
                              dopis generalnega sekretarja upravnemu odboru z dne 28. novembra 2019, ki vsebuje poslovni načrt EIB za leto 2020 (SG/IS/PBA/2019-1506) in različico poslovnega načrta EIB za leto 2020, ki je bila posredovana svetu direktorjev decembra 2019,
                           
                        
                              —
                           
                           
                              sklep sveta direktorjev z dne 12. decembra 2019 (Prilogi 2 in 2(ii) k PV/20/01),
                           
                        
                              —
                           
                           
                              dopis kadrovskega oddelka z dne 31. januarja 2020 (CS-PERS/HRPLC/RRP/2020-002/SGBA),
                           
                        
                              —
                           
                           
                              sklep upravnega odbora z dne 6. februarja 2020 (MC-040-ADM-20200206);
                           
                        
            
                  —
               
               
                  toženi stranki naloži plačilo vseh stroškov postopka.
               
            
         Tožbeni razlogi in bistvene trditve
      
      Tožeče stranke v utemeljitev tožbe navajajo dva tožbena razloga v zvezi s sklepom sveta direktorjev z dne 18. julija 2017 in štiri tožbene razloge v zvezi s sklepom sveta direktorjev z dne 12. decembra 2019 in sklepom upravnega odbora z dne 6. februarja 2020.
      Sklep sveta direktorjev z dne 18. julija 2017:
      
                  1.
               
               
                  Prvi tožbeni razlog se nanaša na kršitev načela pravne varnosti.
               
            
                  2.
               
               
                  Drugi tožbeni razlog se nanaša na kršitev člena 20 in Priloge I k pogojem za zaposlitev (v nadaljevanju: Staff Regulation I) ter kršitev legitimnih pričakovanj in pridobljenih pravic.
               
            Sklep sveta direktorjev z dne 12. decembra 2019 in sklep upravnega odbora z dne 6. februarja 2020:
      
                  1.
               
               
                  Prvi tožbeni razlog se nanaša na kršitev pravice do letne prilagoditve plače (AGS), ki krije vsaj inflacijo v Luksemburgu, in na kršitev člena 20 in Priloge I k Staff Regulation I.
               
            
                  2.
               
               
                  Drugi tožbeni razlog se nanaša na kršitve postopkovnih varovalk iz člena 41 Listine Evropske unije o temeljnih pravicah.
               
            
                  3.
               
               
                  Tretji tožbeni razlog se nanaša na kršitev pravice kolegija [predstavnikov zaposlenih Evropske investicijske banke] do posvetovanja in pogajanja.
               
            
                  4.
               
               
                  Četrti tožbeni razlog se nanaša na kršitev načela sorazmernosti.
               
            Tožeče stranke kot odškodnino zahtevajo plačilo v višini razlike v plači, to je 1 % od 1. januarja 2020 (vključno z učinki tega povišanja na druge denarne prejemke), povečane za zamudne obresti.